Във връзка с постъпило уведомление с вх. № ОВОС-2714/26.11.2024г. за изготвяне на Общ устройствен план (ОУП) на Община Марица, на основание чл. 8, ал. 1 от Наредба за условията и реда за извършване на екологична оценка /Наредба за ЕО/, и в изпълнение разпоредбата на чл.8, ал. 4 от Наредба за условията и реда за извършване на екологична оценка /Наредба за ЕО/, Регионална инспекция по околна среда и водите – Пловдив (РИОСВ-Пловдив) информира за следното:

**І. По отношение на изискванията за екологична оценка (ЕО) по глава шеста, раздел II от Закона за опазване на околната среда (ЗООС);**

Предвид интензивността на инвестиционните процеси в община Марица и актуалните социално-икономически тенденции, Община Марица е представила задание за проект на нов Общ устройствен план на общината, обхващащ цялата й територия.

1. Общите устройствени планове се съгласуват чрез процедурата по екологична оценка (ЕО). Възложените по реда на Закона за устройство на територията (ЗУТ), общи устройствени планове са включени в Приложение № 1 към *Наредбата за условията и реда за извършване на екологична оценка на планове и програми- Наредба за ЕО* и съгласно чл.2, ал.1, т.3 от Наредбата **подлежат на задължителна ЕО.**
2. Съгласно чл.3, ал.2, т.1 от Наредбата за ЕО,екологичната оценка се извършва едновременно с изготвянето на плана, като становището по екологична оценка, се издава преди одобряването на ОУП Марица.

**ІІ.** На територията на Община Перущица попадат части от защитени зони от мрежата НАТУРА 2000:

Територията, предмет на Плана обхваща териториалния обхват на Община Марица, в който се включват защитени зони от мрежата НАТУРА 2000:

На територията на Община Марица попадат защитени зони по Натура 2000:

* Защитени зони за опазване на дивите птици
* BG0002087 „Марица-Пловдив”, обявена със Заповед № РД-836/17.11.2008 г. на МОСВ (ДВ бр. 108/19.12.2008 г.);
* BG0002016 „Рибарници Пловдив, обявена със Заповед № РД-81/03.02.2009 г. на МОСВ (ДВ бр. 14/20.02.2009 г.);
* BG0002086 „Оризища Цалапица“, обявена със Заповед № РД-368/16.06.2008 г. на МОСВ (ДВ бр. 56/20.06.2008 г.)
* Защитени зони за опазване на природните местообитания и на дивата флора и фауна:
* BG0000578 „Река Марица”, за опазване на природните местообитания и дивата флора и фауна, обявена със Заповед №728/19.08.2024 г. (ДВ бр. 74/2024 г.) на Министъра на околната среда и водите.
* BG0000444 „Река Пясъчник“ за опазване на природните местообитания и дивата флора и фауна, обявена със Заповед № РД-41/17.01.2024 г. (ДВ, бр. 9/30.01.2024 г.) на Министъра на околната среда и водите.
* BG0000429 „Река Стряма” за опазване на природните местообитания и на дивата флора и фауна, обявена със Заповед №333/31.05.2021 г. (ДВ бр.54/2021 г.) на МОСВ.
* BG0000289 „Трилистник” за опазване на природните местообитания и дивата флора и фауна, обявена със Заповед №РД-340/31.03.2021 г. (ДВ бр.54/2021 г.) на Министъра на околната среда и водите.

В териториалния обхват на община Марица попадат защитени територия по смисъла на Закона за защитените територии, както следва:

* Защитена местност „Находище на Тракийски равнец“, обявена със Заповед № 82/30.01.2012 г. на МОСВ.
* Защитена местност „Нощувка на малък корморан – Пловдив“ обявена със заповед №РД-644 от 05.09.2006 г. на МОСВ, изменена със Заповед №.РД-139 от 18.02.2014 г., на МОСВ.

При извършената проверка за допустимост по реда на чл. 36 ал.2, във връзка с чл.12, ал.2 и ал.4 от Наредбата по ОС се установи, че предвижданията на ОУП са допустими за осъществяване при условия, че не влизат в противоречие със забраните въведени с посочените по-горе заповеди за обявяване на защитени зони BG0002087 „Марица-Пловдив”, BG0002016 „Рибарници Пловдив, BG0002086 „Оризища Цалапица“, BG0000578 „Река Марица”, BG0000444 „Река Пясъчник, BG0000429 „Река Стряма”, BG0000289 „Трилистник”.

След анализиране на представената документация и информация на основание чл. 36 ал.3 от Наредбата по ОС, предвид местоположението, характера и мащаба на ОУП, преценката за вероятната степен на отрицателно въздействие е, че реализацията му има вероятност да окаже значително отрицателно въздействие върху природните местообитания, популации и местообитания на видове, предмет на опазване в гореописаните защитените зони, поради следните мотиви:

1.Предвижданията на ОУП за устройство на територията на общината има вероятност да доведат до трайни негативни изменения в природни местообитания и местообитания (гнездови, хранителни, ловни, места за почивка) на видовете животни, вкл. птици, предмет на опазване в защитените зони.

2.Възможните отрицателни въздействия предполагат нарушаване на целостта и кохерентността на защитените зони и забавяне или възпрепятстване постигането на консервационните цели на зоните.

3.Очаква се кумулиране на отрицателни въздействия върху видовете и местообитанията, вкл. птици, предмет на опазване в защитените зони в резултат от сумарното въздействие на предвижданията на ОУП, спрямо осъществените, одобрените, нереализирани до момента или планирани други планове, програми, проекти и/или инвестиционни предложения.

Във връзка с горeизложеното следва да се извърши оценка за степента на въздействие на ОУП на Община Марица върху защитени зони BG0002087 „Марица-Пловдив, BG0002016 „Рибарници Пловдив, BG0002086 „Оризища Цалапица“, BG0000578 „Река Марица”, BG0000444 „Река Пясъчник”, BG0000429 „Река Стряма”, BG0000289 „Трилистник”, която съгласно изискванията на чл. 34, ал. 1 от Наредбата за ОС да бъде представена под формата на доклад, отделно приложение към доклада по ЕО.

Степента на въздействие на изменението на ОУП върху защитените зони следва да се определи по критериите на чл. 22 от Наредбата по ОС, като като докладът за оценка на степента на въздействие (ДОСВ) трябва да е структуриран в съответствие с изискванията на чл. 23, ал. 2 същата наредба, като се обърне внимание на следното:

При определяне степента на въздействие на ОУП да бъдат използвани количествени оценки за очакваните загуби или влошаване на състоянието на местообитанията (площи) и видовете (численост и плътност на популациите), предмет на опазване в защитените зони. Оценките да бъдат разгледани в контекста на представеността на местообитанията/видовете в дадените защитени зони и в мрежата от защитени зони като цяло, а именно: кои от предвижданията на ОУП (устройствени зони, инфраструктурни елементи и пр.) попадат изцяло или частично в защитена/и зона/и, каква площ от конкретно природно местообитание или местообитания на опазван вид засягат в съответната зона, а не спрямо общата ѝ площ и какъв процент от него увреждат, унищожават или повлияват по друг начин.

Да се приложи актуален картен материал на хартиен и електронен носител, който да визуализира конкретните предвиждания на ОУП спрямо защитените зони и техните „елементи“ по смисъла на §3, т. 1 от Допълнителните разпоредби на Наредбата за ОС, както и опорния план, въз основа на който се разработва ОУП.

С цел визуализиране предвижданията на ОУП пространствените данни ESRI Shape file (\*.shp) тип полигон от опорния план към плана следва да се предоставят в координатна система WGS84 UTM 35N, където ясно да бъдат визуализирани различните защитени зони, както и зоните за планиране на дейности. В атрибутивната информация следва да присъства наименование и уникални идентификационни кодове за всяка от устройствените зона и нейните части, ако има такива (всеки от полигоните да бъде номериран адекватно).

Оценката за степента на въздействие на ОУП върху защитените зони, да бъде възложена на колектив от експерти отговарящи на изискванията на чл.9, ал.1 от Наредбата по ОС.

Във връзка с разпоредбата на чл. 36, ал. 6, т. 4 от Наредбата за ОС, Ви уведомяваме, че на интернет страница www. natura2000.moew.government.bg е публикувана актуална информация за предмета и целите на опазване на съответните защитени зони, попълнените стандартни формуляри с данни и оценки, картен материал и координатен регистър на границите на защитените зони, както и богат набор от данни и документи за всяка една от защитените зони. Същата следва да бъде използвана от експертите изготвящи ДОСВ.

Също така Ви уведомяваме, че в рамките на проект „Картиране и определяне на природозащитното състояние на природни местообитания и видове – фаза I” природните типове местообитания за всяка една защитена зона са картирани и са изготвени цифрови модели на разпространението им, които може бъдат получени от МОСВ.

Възложителят е информиран за следващите действия, които трябва да предприеме за провеждане на процедурата по преценяване на необходимостта от извършване на екологична оценка, в т.ч. ОС, с писмо изх. № ОВОС-2714-1/11.12.2024г.